b'\n_START_ARTICLE_\nRiikka Pakarinen\n_START_PARAGRAPH_\nRiikka Elsi Pakarinen (ent. Manner, s. 24. elokuuta 1981 Varkaus) on suomalainen keskustaa edustava poliitikko ja europarlamentaarikko kaudella 2009\xe2\x80\x932014. H\xc3\xa4n oli keskustan varapuheenjohtaja 2012\xe2\x80\x932014._NEWLINE_Koulutukseltaan Pakarinen on yhteiskuntatieteiden maisteri Lapin yliopistosta ja kauppatieteiden maisteri Joensuun yliopistosta. Pakarinen toimi Varkauden kaupunginvaltuutettuna vuosina 2004\xe2\x88\x922009. H\xc3\xa4n oli ehdolla vuoden 2007 eduskuntavaaleissa, ja vuoden 2009 europarlamenttivaaleissa h\xc3\xa4net valittiin Euroopan parlamenttiin keskustan listalta. H\xc3\xa4n ei ollut ehdolla en\xc3\xa4\xc3\xa4 vuoden 2014 europarlamenttivaaleissa.\n_START_SECTION_\nUra\n_START_PARAGRAPH_\nPakarinen on ty\xc3\xb6skennellyt Eero Reijosen eduskunta-avustajana vuosina 2007\xe2\x80\x932008 sek\xc3\xa4 ulkomaankauppa- ja kehitysministeri Paavo V\xc3\xa4yrysen lehdist\xc3\xb6avustajana Euroopan parlamenttiin vuosina 2008\xe2\x80\x932009._NEWLINE_Pakarinen on toiminut opintojensa ohella matkaoppaana Lapissa ja myyj\xc3\xa4n\xc3\xa4 Hesburgerissa. Opintojen aikaisista ty\xc3\xb6suhteista pisimm\xc3\xa4t olivat Stora Ensolla markkinointiteht\xc3\xa4viss\xc3\xa4. _NEWLINE_Europarlamentissa Pakarinen kuului Euroopan liberaalidemokraattien liiton ryhm\xc3\xa4\xc3\xa4n. H\xc3\xa4n oli j\xc3\xa4sen aluekehitysvaliokunnassa ja EU:n ja Ven\xc3\xa4j\xc3\xa4n parlamentaarisessa yhteisty\xc3\xb6valiokunnassa ja varaj\xc3\xa4sen ymp\xc3\xa4rist\xc3\xb6n, kansanterveyden ja elintarvikkeiden turvallisuuden valiokunnassa, maatalouden ja maaseudun kehitt\xc3\xa4misen valiokunnassa sek\xc3\xa4 AKT:n ja EU:n yhteisess\xc3\xa4 parlamentaarisessa edustajakokouksessa. Pakarinen puhuu suomea, ruotsia, englantia, portugalia, espanjaa, saksaa ja v\xc3\xa4h\xc3\xa4n ranskaa._NEWLINE_Keskustan puoluekokouksessa kes\xc3\xa4ll\xc3\xa4 2012 Pakarinen valittiin yhdeksi puolueen kolmesta varapuheenjohtajasta. H\xc3\xa4n ei ollut ehdolla puoluejohtoon en\xc3\xa4\xc3\xa4 vuoden 2014 puoluekokouksessa._NEWLINE_Pakarinen ei ollut ehdolla vuoden 2015 eduskuntavaaleissa, vaikka h\xc3\xa4net oli jo nimetty eduskuntavaaliehdokkaaksi Uudenmaan vaalipiiriss\xc3\xa4. H\xc3\xa4n aloitti ty\xc3\xb6t Mets\xc3\xa4teollisuus ry:n edunvalvontap\xc3\xa4\xc3\xa4llikk\xc3\xb6n\xc3\xa4 helmikuussa 2015. Marraskuussa 2018 Pakarisen ilmoitettiin siirtyv\xc3\xa4n Panimoliiton toimitusjohtajaksi vuoden 2019 alusta lukien.\n_START_SECTION_\nYleisurheilija\n_START_PARAGRAPH_\nNuorena Pakarinen oli SM-tason yleisurheilija. H\xc3\xa4nen seuransa oli Varkauden Kentt\xc3\xa4-Veikot ja valmentaja Kari Kuvaja._NEWLINE_Pakarinen edusti Suomen tytt\xc3\xb6j\xc3\xa4 Suomi\xe2\x80\x93Ruotsi-maaottelussa vuonna 1999 ja sijoittui 2\xc2\xa0000 metrin esteiss\xc3\xa4 nelj\xc3\xa4nneksi. Kalevan kisoissa h\xc3\xa4nen paras sijoituksensa on kuudes 3\xc2\xa0000 metrin esteiss\xc3\xa4 vuonna 2006. Joukkuekilpailujen paras tulos on 4\xc3\x97800 metrin viides sija viestijuoksun SM-kilpailuissa Lahdessa 2005. Nuorten SM-kisoista h\xc3\xa4nell\xc3\xa4 on kaksi pronssia, molemmat 2\xc2\xa0000 metrin esteist\xc3\xa4 vuosilta 1998 (alle 23-vuotiaat) ja 2000 (alle 20-vuotiaat).\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nPakarinen oli kev\xc3\xa4\xc3\xa4seen 2012 saakka naimisissa Ville Mannerin kanssa. Heill\xc3\xa4 on marraskuussa 2009 syntynyt poika. Pakarisen sukunimi oli kev\xc3\xa4\xc3\xa4seen 2013 saakka Manner, mink\xc3\xa4 j\xc3\xa4lkeen h\xc3\xa4n otti takaisin tytt\xc3\xb6nimens\xc3\xa4. Kes\xc3\xa4kuussa 2013 Pakarinen sai pojan nykyisen puolisonsa Eemeli M\xc3\xa4kisen kanssa.'